b"\n_START_ARTICLE_\nCasa Dot (Manlleu)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta baixa i tres pisos. El primer pis est\xc3\xa0 format per dues finestres que estan unides per un balc\xc3\xb3 que es projecta en fora en el seu tram central, entre finestra i finestra. Al segon pis, sim\xc3\xa8tricament a les finestres del primer pis, s'obren dos balcons simples. Les llindes de les finestres estan decorades amb unes franges en relleu decorades per esgrafiats i unes petites m\xc3\xa8nsules a manera de capitells esculpits en pedra. Al pis superior s'hi obre una porxada formada per dues finestres d'arcs carpanells rebaixats i amb una l\xc3\xadnia de balustres treballades a la part inferior (sota l'ampit). El r\xc3\xa0fec de la teulada est\xc3\xa0 format per llates de fusta i enrajolat en els espais intermedis, acabant amb un r\xc3\xa0fec de fusta adossat de formes ondulants i continu._NEWLINE_En els esgrafiats es representa una exaltaci\xc3\xb3 de la natura: en una escena es representa un nen que menja ra\xc3\xafm, a altre un nen contempla un ocell, a altre el nen amb una aixada i una fal\xc3\xa7 a cada m\xc3\xa0 i, per \xc3\xbaltim, un pag\xc3\xa8s que treballa la terra.\n_START_SECTION_\nHist\xc3\xb2ria\n_START_PARAGRAPH_\nL'edifici conserva l'estructura d'una casa unifamiliar del segle XVIII, organitzada en dos pisos; en el principal, la sala, i a la planta baixa (actualment remodelada) l'entrada gran pels carros. Al pis superior, la porxada, que tenia funcions d'assecador._NEWLINE_Fou constru\xc3\xafda per Llu\xc3\xads Coll i Espadaler, mestre d'obres de Manlleu."